**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXIII. Br. 1/SIJEČANJ 2018.

INTELEKT I MUDROST

Nedavno sam naišla na jedan tekst u kojem su mi se osobito svidjele sljedeće rečenice: „Unatoč našem velikom intelektu, ponekad se ponašamo poput najglupljih životinja. U stvari, to nije 'unatoč', nego upravo 'zbog' našeg intelekta. Ljudski intelekt je poput računala. Pronalazi odgovore koje želimo. No, to je njegova slabost. Nema objektivnosti. On samo preračunava ono što mu je rečeno da preračuna, podržava ono što mu je rečeno da podrži.[…] Samo kada tražimo unutarnju, intuitivnu mudrost kojom smo svi obdareni, imat ćemo nadu u donošenje uspješnih odluka. Biti vođen intelektom znači biti vođen željama i požudama. Biti vođen mudrošću znači dotaknuti nešto dublje i više božansko – što će nas mnogo vjerojatnije usmjeriti prema istini koju svi tražimo (Rabbi Shaul Rosenblatt, *Mudrost uvijek pobjeđuje razum*, Divrej Tora, godina 10., broj 37, Zagreb, šabat 8. srpnja 2017. - 15. tamuza 5777.; 7; str. 12).

Ova nam spoznaja objašnjava zašto smo danas tako zaglibili na svim područjima, od politike i kulture, preko obrazovanja i umjetnosti do svakodnevnog života, iako se možemo pohvaliti velikim dosezima uma u području znanosti i tehnologije. Ono što mi danas na tom području možemo, prijašnje bi civilizacije držale čudima, ali bi se mnogi mudri ljudi tih vremena zgražali nad našom siromašnom pameću u nekim drugim poljima. Čudili bi se tome kako zanemarujemo odgoj djece izložene utjecaju nepreglednog mnoštva informacija i dezinformacija, ideja i ideologija. Kako ih učimo svemu i svačemu osim življenju u istini. Kad bi neki stari mudrac primjerice vidio slikovnicu *Moja dugina obitelj*, u kojoj se promovira homoseksualni način života i posvajanje djece od strane LGBT parova, ne bi mogao doći k sebi od šoka da se može činiti čuda i biti slijep za neke očevidne životne istine kao što je ta da dijete da bi došlo na svijet mora imati mamu i tatu, ali su mu oni potrebni i da bi odrastao u izgrađenu, zrelu, sretnu osobu. →

**BOŽJA RIJEČ – RIJEČ ŽIVOTA**

** *Ako vas svijet mrzi, znajte da je mene mrzio prije nego vas. Kad biste bili od svijeta, svijet bi svoje ljubio; no budući da niste od svijeta, nego sam vas ja izabrao iz svijeta, zbog toga vas svijet mrzi.*

Iv 15, 18-19

 → Čudio bi se grlatoj borbi za ljudska prava i istovremenom pokušaju ukidanja djetetova prava na roditelje, koji su mu omogućili dolazak na svijet.

Od komercijalizacije znanosti, preko sprege psihologije i ekonomije, također i sociologije i politike uz podršku medija, naš se svijet usmjerava prema ciljevima interesnih skupina, a i primjene znanstvenih dostignuća bez etičke i moralne granice, vode tome da više razgrađujemo nego izgrađujemo, da smo pobrkali i najvidljivije istine o čovjeku pa se moramo upinjati objašnjavati što je muškarac, što žena, što je brak i kakvi su uvjeti potrebni za sreću i napredak djeteta. Došli smo u situaciju da možemo razoriti svijet što nam ga je Bog dao na upravljanje, ne samo atomskim oružjem, nego i razarajući naravne zajednice, ono što po naravi čovjek oblikuje kako bi ostvario sebe i predao klicu života dalje, ono što ga obilježava i usmjerava u življenju. Temelj na kojem se današnja etika nastoji promicati nisu naravni zakoni, razum niti Božje zapovijedi, nego nešto što je najnestalnije u čovjeku, a to je osjećaj, strast. Zato intelekt bez mudrosti neće riješiti navedene probleme. Jer intelekt svaki problem obrađuje onako kako mu „kažu“ naši najdublji pokretači, a to su osjećaji, strasti, interesi i uvjerenja. O tome kako se zbog njih čovjek na kraju odriče i razuma, odlično je pokazao H.C. Andersen u priči *Carevo novo ruho*. To je obrazac cjelokupnog našeg društvenog ustroja, univerzalan za sva vremena. Način na koji funkcionira ljudska zajednica, na opću, ali i pojedinačnu štetu za svakog koji prihvati taj obrazac laži.

 Stavljanje osjećaja i interesa ispred istine, zamka je za cijelo društvo i svakog pojedinca jer se tako počinju plesti iluzije, obmane. Tako se laži nameću svima kao vrhovna istina. Prihvaćena laž zarobljava pojedince i društvo; svi se pretvaraju, svi glume u strahu jedni od drugih i u strahu za svoj položaj. U takvom svijetu lopovi najbolje prolaze. Oni nalaze u njemu savršeno tlo za svoje ciljeve, izokreću laž u istinu, a zatim istinu označavaju kao laž.

 Bez traženja istine i mudrosti nema čovjeku ni čovječanstvu napretka. Ne možemo promijeniti svijet, ali možemo slobodno birati istinu i tražiti mudrost.

 M. G.

**PRONAĐI SVOJ LIJEK**

 Ljudska dušo, među svim stvorenjima najljepša, koja toliko čezneš da znaš mjesto na kojem je tvoj ljubljeni, kako bi ga tražila i sa njim se stopila: Sada ti biva rečeno, da si ti sama konačište u kome je on nastanjen, odaja i skrovište u kome on skrovito/neopaženo živi. Velika je sreća i velika radost za tebe, da je sve tvoje dobro i sva tvoja nada tebi toliko blizu, da je u tebi.

sv. Ivan od Križa

**POZIV NA TRIBINU**

**TEMA:   ZNANOST I RELIGIJA - SUKOB ILI DIJALOG**

 **MOŽE LI ZNANSTVENIK BITI VJERNIK?**

**PREDAVAČ: prof. dr. sc. Marijan Šunjić**

**ČETVRTAK, 18. siječnja 2018. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

→

# **IZ JEDNOG ZANIMLJIVOG INTERVJUA**

#

# Ivica Kostović: I korporacije i političari varaju građane

**OTOČIĆ SLOBODNE VOLJE ĆE SE SAČUVATI**

**Mislite li da će znanost jednog dana znati baš sve o čovjeku?**

  – Hvala bogu da je mozak toliko složen - zamislite kompleksnost svemira, toliko je složen i mozak - da je još uvijek tajna što je svijest i što se događa u tim stotinama milijarda neurona.

 **Dakle, čovjek će uvijek ostati malo nepredvidljiv.**

  – Apsolutno. Amerikaci su sada dali novce za istraživanja mozga, između ostalog da vide što to »čovjeka iz susjedstva« navede da ubije sto ljudi. No, ne možemo prepoznati tko je taj ubojica. Europski pak najveći projekt od 1,2 milijardi eura nije toliko u neuroznanosti koliko u ICT tehnologiji: 'human brain mapping', kako dizajnirati sustave, kompjuterski imidžing, da se može cijeli ljudski mozak analizirati. Sada naime analiziramo istodobnu funkciju najviše 200 do 300 stanica, a samo u moždanoj kori ima ih 100 milijardi. U trodimenzionalnoj mreži, svaki neuron ima pet tisuća sinapsa. Sada inženjeri, matematičari, fizičari, biolozi uče od ljudskog mozga i pokušavaju napraviti sustav da ga mogu analizirati. Nedavno je u National Geographicu izašlo da treba 1,5 terabajta da bi se samo jedan mozak trodimenzionalno analizirao. To je ukupna memorija svih kompjuterskih sistema. Ne mogu dakle nikad s velikom sigurnošću predvidjeti kakvu ćemo odluku donijeti.

 **Otočić slobodne volje će se dakle ipak sačuvati.**

  – Otočić male slobodne volje koja se sastoji u tome da si možeš predočiti posljedice svojih djela u budućnosti. To je strahovito individualno i lokalizirano je u milijunima neurona čeonog režnja. Neki ljudi jednostavno nisu za donošenje dugoročnih odluka, drugi pak to savršeno mogu, jer im je takav ustroj čeonog režnja. Ali, slobodna volja u tom pogledu postoji i ispada da je to odlika samo čovjeka. Odluka se dakle donosi u mozgu, ali u zajednici sa situacijom u tijelu i u okolini koja bitno utječe na odlučivanje. Nepredvidive situacije i reakcije koje su uvijek mješavina racionalnog, motivacijskog, kognitivnog, perceptivnog, emocionalnog i onoga što zovemo self (jastvo), to je u ekonomiji nemoguće predvidjeti - ni kompjuterski, ni bilo kakvim modelima.

[Intervju Ivica Kostović: I korporacije i političari varaju građane - Novi list](http://novilist.hr/Vijesti/Hrvatska/Ivica-Kostovic-I-korporacije-i-politicari-varaju-gradane?meta_refresh=true)

novilist.hr/Vijesti/Hrvatska/Ivica-Kostovic-I-korporacije-i-politicari-varaju-gradane?..



**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr